ЪОШЬУН							    Яслани нийя-мояш ябыни!
(Осторо)
		Ьярибя мящолядя шящид бя толышя балон итщоф кардям!

ЩОВЯ ЬЫЙЯТ
(Щикойя)

Рамизи шящяр щяммяй чок зынейдябе. Ыштя вядя щардя зоя ныбе. Влядивястокядя жяго гыляй толыш йаянки ъо озорбойъоныж ныбе ки, Рамиз бяй даст ныгято, комяг ныкя.
Няняку бя ружи чяй дустон бяй гыляй бощойня хариъи машиншон бахш доябе.
- Рамиз, ышты ын машин бямы щич хош омейдяни, - Кишвяр дамя бе. – Бящват ыми, быдя бышу. Ын машини бяты бахш кардя ружику чымы дыл норощате.
Рамиз:
-Охо бахши щявате чок ни, шиня щовям! Дуст-таныш быми чич бявоте? Бячявон дыли гыне язынимхо!..
-Ыштян бязнеш! Янъях нящватош, чымы дыл баршийе тыку, - Кишвяри ыштя щукмыш дой.
-Ты чич бывотош, яйян бякам. Ыштян зынейдяш ки, ышты сыхан бомы ьануне! – Рамизи явыш тохтя карде.
Телефони зангыш жяй. Занг быкя Рамизи яьыляти щямро Йашяр бе. Щал-ящвол хябя сяйбяпешт Йашяри вотыше ки, явыш винде пидя; воъибя гяп щесте.
Рамиз ныште бя машин, омяй бя Йашяри вотя выря. Йашяри тикяй зямонякуш гылей-гузор кардыше. Пешо:
-Рамиз, ыштян зынейдяш ки, сывой ты ийо щич ким ни. Яве мяъбурим, тыни норощят быкям. Бямы пул доянинин, быруж-бяруж дяьандяшоне. Жыго бя ся дяшедям ки, дой фикядя нин.
-Кийе ышты пули щардякяс?!
-Антон...
Рамиз хяйли бя фик ше. Яв Антони чок зынедябе. Зынедябе ки, ячяй ыштян дастяш щесте.
-Бярк бя думот шиш, - Йашяри хябяш сяй. – Чич бе?
Щичи, норощот мяби, яй бявиндем, гяп бяжем. Пули бяван бядон бяты.
...Машиныш огяте  гыляй барзя бино вяйку, дяше вяйо. Де Антони дастбядастшон дой. Дярщал бя мятляб дяварде. Мялум бе ки, Антони пули огордыне фикыш ни. Бя Рамизишян воте ки, нощях омяш!
Рамиз яйште бя по. Манде чы Антони сяйку, воте, аз нощях омяним! И манг бяты вахт дойдям, пулы оныгырдынийе, бявядя ъо сыбятым бябе деты! – вотыше, чы биноку беше.
Бя щямя выря хябяш кардябе ки, машини щяватедя. Ьыймятыш бощо бе горя сякясыш ныбе. Бы ружонядя машини думо ше-омя кардякяс ве бедябе...
Кяйбя зангшон жяй. Рамизи кяйбяш окарде. Гыляй ъывоня зоя мандябе кяйбя гявядя.
-Чымы ном Сергейе, - вотыше. – Мясяме,  ыштя машини щяватедяш, бочяй сяй омям.
Рамизи явыш бя дылятон дявят карде. Таныш бин. Сергей вотыше ки, фирмада ко кардедя. 
Ды руж чяй ся де машини сянядон дуз карде ьал бе. Сергей бы ды ружядя чяй кядя мандедябе. Яве Рамиз бяштя щовя гыне зынедяныбе.
Рамизи чайыш екарде, Сергейыш бя мытбях сядош карде. «Ымруж машини сянядон щозо бябен», -вотыше. Сергей яйште сяпо, ше бя пенъя вя. Ибердямя Рамизи ыштя сяйку гыляй гоня дожыш щисс карде. Бетаьят гынийе епося. Сергей чякуъыш ной бя кяно, мизи сяпе чахуш пегяте, деяй ды-се кяря жяше чяй синяся. Рамизыш дяной бя гушя дыля, ноше бя машини бой выря, машиныш бя ко дяной, ромяше ше. Чы машино бя Антони зангыш карде, вотыше ки, чяй вотяйш бя выря роснийе!..
-Чымы дыл бярк норощате, Вугар, - Кишвяр дамя бе. – Рамиз се руже омейдяни. Чяй вахтыш ни, ямя бышямон и кяря быгынямон бяй!
...Кяйбя зангшон ве егяте, сядо доякяс ныбе. «Кядя щички ни», -вотыше Вугари. Кишвяри фик бяйку ныбе. Кяйбяш дяккуйяй, кяйбя ож бе. Тадибяся дяшин бя дылятон. Щички ныбе. Кишвяр дяварде бя мытбях. Бячяй теля зиккя Вугари ыштяныш роснийе. Хун певыло бябе бя щар выря.
Кишвяри вотыше:
-Щайди, ряря бя милисийя занг быкя, бя Рамизи чичся бя!
-Киня, ты ыштяни бя даст быстян, зиккя мяжян! Бялкя ын хун бо Рамизи машини сяй омякяси хунебу. Бялкямян Рамизи явыш кыштя, - Вугари пийяше бя Кишвяри дылванди быдя.
-Не, ты чич вотедяш? Ыштя ангыштяш ежяняй бя хуни, жяше бяштя зывони. «Не, ым чы Рамизи хуне» - вотыше, аьылыш сяо беше, гынийе епося.
...Милисийя хябяш гяте. Шящяри щар вырядя бо Рамизи машини ныведябин.
Сергей бя рой милиси ишаряш фик ныдой, бя машини тикяйян товыш дой. Рой милисийон сяныштин ячяй кутися. Ды-се гулляшон ьанде, Сергейшон хябядо карде. Сергей машиныш тикяйян бярк ромяше. Милисийон машиншон бя гулля гяте. Де тящяри машиныш огяте, еше, пийяше бывито. Хуни явыш бардябе, щич и гямыш шодояныбе ки, аьылыш сяйку беше, гынийе бя зямин.
...Чы мысибятику ды манг дявардябе. Кишвяри щан-щытыш гин кардябе. Шяв-руж ыштя ьысоси сяй щяхядя фик кардябе. Хябя омябе ки, Сергей турмяо витя. Ым хябя явыш дап дивоня кардябе.
...Володйя Кишвярыш бя дылятон дявят карде. Яв чы Рамизи ростя даст бе. Еся Рамизи явяз кардябе. Кишвяри бяйкуш хайш карде ки, Рамизи ьысоси быстяно. 
Володйя вотыше ки, бяй щар ъуря комяг карде бязне, янъях бы кой ьялям ной языни, чунки ыштя балялийон ьыр кардовне пидяшни. «Мыни быбахш. Рамиз сяь бябяй, ъо мясяля», - вотыше, яйште сяпо. 
Кишвяр бя ьярор омяй ки, ыштя быйя ьысоси ыштян быстяно. «Мыни быбахш, Вугар. Щырдянон бяты аспардям, чявонку мыьят быби», - вотыше, ыштя чяшон асыш тямиз кай.
Кишвяри ьысос сяй пийе хябя бя шящяр певыло бябе. Щички яй чы фикику огырдыне зынедяныбе.
...Антон ыштя утоьядя ныштябе, де щямрон сыбят кардябе. Телефони занг кардыше. Гяп жякяс озорбойъоныш бе (!) Кишвяри бочяй кыште оме хябяш дой... 
Антони дастякыш ной. Владыш сядо карде, бячяй гушыш жыше вотыше. Влад беше утоьо.
...Машин манде бино вяйку. Кишвяр гядя-гядя машино беше. Ибердямя автомато гулля бяня воши вояй. Кишвяр ал-хуни дылядя асфалти сяпе гынийе. Хун певыло бе...
...Чявон дий ьябыстонядя дыгля ьяб щесте – Рамизи ийян Кишвяри ьяб. Кишвяршон Рамизи тоно бя мушон карде. Чы ьябон тоно дявардийядя щич кяс ыштя чяшон аси огяте зынедяни. Жыго бызын щовы-боя зямини жийядя ийяндышон дявянго гятя!..
Кийе гыноко?! Золымя фяляк, йаянки тале йози?! Не! Не!
Гыноко зямоняйе! Гыноко чямя щукмяте ки, боштя вятяндашон гузорон дуз карде зынедяни (йаянки: карде пидяшни!). И тикя нуни дардику ъямат ыштя ели-обяку ъо егынийя, певыло бя бя Урусйяти шящярон!
Ьыронядя нывыштя бя ки, щар кяс ки, боштя хызони рузи ьязянъ карде горя ьярибя мящолядя мардедябу, яв шящиде! Охоня 10-15 сори дылядя чямя чанядя жяго пящливоня зоонмон ьярибятиядя шящид бян! Хялляьи-алям бявон щяммяй рящмят быкя!
Хыдоку орзумон ыме ки, ьярибятийядя бякясон щяммяй сяь-сяломят бяштя кя, бяштя мящол огардон! Амин!